РЕПУБЛИКА СРБИЈА

НАРОДНА СКУПШТИНА

Одбор за уставна питања

и законодавство

04 Број: 06-2/85-23

24. април 2023. године

Б е о г р а д

З А П И С Н И К

21. СЕДНИЦЕ ОДБОРА ЗА УСТАВНА ПИТАЊА И ЗАКОНОДАВСТВО ОДРЖАНЕ 12. АПРИЛА 2023. ГОДИНЕ

Седница је почела у 12,00 часова.

Седницом је председавала Јелена Жарић Ковачевић, председник Одбора.

Седници су присуствовали чланови Одбора: Жика Бујуклић, Александар Оленик, Ненад Митровић, Сања Јефић Бранковић, Угљеша Мрдић, Дубравка Краљ, Оља Петровић, Зоран Томић, Љубинко Ђурковић, Небојша Цакић, Павле Грбовић, Владимир Гајић и Милица Николић.

Седници су присуствовали Јелена Миливојевић, заменик члана Одбора Сање Лакић и Марко Ристић, заменик члана Одбора Драгана Николића.

Седници није присуствовао Драган Вулић, члан Одбора, као ни његов заменик.

Седници Одбора присуствовао је народни посланик Роберт Козма.

На предлог председника, Одбор је већином гласова утврдио следећи

**Д н е в н и р е д:**

- Усвајање записника 20. седнице Одбора,

1. Јавни разговор са кандидатима за Заштитника грађана;

2. Утврђивање Предлога одлуке о избору Заштитника грађана.

Пре преласка на одлучивање о тачкама дневног реда, Одбор је једногласно (16 гласова за) усвојио записник 20. седнице Одбора.

**Прва тачка дневног реда**: Јавни разговор са кандидатима за Заштитника грађана

Пре преласка на Јавни разговор са кандидатима за Заштитника грађана, председник Одбора подсетила је на следеће:

- на основу члана 6. став 3. Закона о Заштитнику грађана, председник Народне скупштине донео је Одлуку о расписивању Јавног позива за пријављивање кандидата за Заштитника грађана. Ова одлука, односно Јавни позив, објављен је 11. фебруара на веб презентацији Народне скупштине и дневном листу „Политика“;

- на Јавни позив, у року, пристигло је пет пријава, уз које су подносиоци приложили своје биографије и доказе о испуњености услова из члана 7. Закона о Заштитнику грађана;

- на Јавни позив пријавили су се: Милан Антонијевић, Наташа Тањевић, Милош Р. Јанковић, Зоран Пашалић и Роберт Сепи;

- у складу са чланом 6. став 7. Закона о Заштитнику грађана, Одбор је на седници одржаној 24. марта утврдио Списак пријављених лица која испуњавају услове за избор на функцију Заштитника грађана и који је након седнице објављен на веб-презентацији Народне скупштине, са њиховим биографијама;

- на истој седници, чланови Одбора су се сагласили да Одбор дописом позове све посланичке групе у Народној скупштини да у периоду од 8. априла закључно са 12. априлом, сходно члану 6. став 8. Закона о Заштитнику грађана, са Списка пријављених лица који испуњавају услове за избор на функцију Заштитника грађана предложе кандидата за Заштитника грађана, као и да посланичка група која не достави свој предлог закључно са 12. априлом, сматраће се да нема предлог за кандидата за Заштитника грађана. У прилогу овог дописа посланичким групама достављен је Списак пријављених лица који испуњавају услове за избор на функцију Заштитника грађана, са њиховим биографијама.

Закључно са 12. априлом, предлоге кандидата за Заштитника грађана доставиле су следеће посланичке групе и то:

- Посланичка група Уједињени - ССП, ПСГ, ПРЕОКРЕТ, СЛОГА и посланичка група Зелено-леви клуб, Не давимо Београд, МОРАМО, и посланичка група Морамо-Заједно, које су за кандидата за Заштитника грађана предложиле Милоша Р. Јанковића;

- Посланичка група „АЛЕКСАНДАР ВУЧИЋ-ЗАЈЕДНО МОЖЕМО СВЕ“, посланичка група ЈЕДИНСТВЕНА СРБИЈА, посланичка група САВЕЗ ВОЈВОЂАНСКИХ МАЂАРА, посланичка група Социјалдемократска партија Србије, посланичка група ИВИЦА ДАЧИЋ-Социјалистичка партија Србије (СПС), посланичка група ПУПС-Солидарност и правда и посланичка група За помирење СПП-УСС-ДСХВ, које су за кандидата за Заштитника грађана предложиле Зорана Пашалића;

- Посланичка група Народна странка, која је за кандидата за Заштитника грађана предложила Наташу Тањевић.

У складу са чланом 6. став 12. Закона о Заштитнику грађана и чланом 203. став 3. Пословника Народне скупштине, Одбор ће пре утврђивања предлога за избор Заштитника грађана обавити јавни разговор са кандидатима које су предложиле посланичке групе, на којем ће кандидатима омогућити да изнесу своје ставове о улози и начину остваривања функције Заштитника грађана.

Имајући у виду наведено, обављени су јавни разговори са следећим кандидатима који су позвани на ову седницу:

- Милош Р. Јанковић

- Зоран Пашалић

- Наташа Тањевић.

У дискусији по овој тачки дневног реда, учествовали су: Владимир Гајић, Павле Грбовић, Александар Оленик, Дубравка Краљ, Зоран Томић, Угљеша Мрдић, Небојша Цакић, Јелена Миливојевић и Роберт Козма.

**Друга тачка дневног реда**: Утврђивање Предлога одлуке о избору Заштитника грађана

Пре преласка на гласање, председник Одбора је подсетила да се на основу члана 6. став 6. Предлог за избор Заштитника грађана утврђује већином гласова од укупног броја чланова Одбора. Имајући у виду да Одбор броји 17 чланова, потребна већина је 9 гласова за.

Након тога, приступило се појединачном гласању за сваког кандидата.

Кандидат Милош Р. Јанковић добио је 3 гласа за, Зоран Пашалић 10 гласова за и Наташа Тањевић 1 глас за. У складу са тим, Одбор је утврдио Предлог одлуке о избору Заштитника грађана, тако што је за Заштитника грађана предложен Зоран Пашалић. Одбор је одлучио да Предлог одлуке упути на одлучивање Народној скупштини, по хитном поступку, у складу са чланом 167. Пословника Народне скупштине.

Седница је завршена у 15.20 часова.

Саставни део записника чине стенографске белешке.

СЕКРЕТАР ПРЕДСЕДНИК

др Радоје Церовић Јелена Жарић Ковачевић